Úrad vlády  SR	Na rokovanie vlády SR
Sekcia hospodárskej politiky	dňa 6.2.2002
	k číslu: 8442/2001
	k bodu: 22

S t a n o v i s k o

k Analýze možností využitia samospráv pri obmedzovaní trhu práce vo väzbe na zákon č. 416/2001 z.z. o prechode niektorých pôsobností z orgánov štátnej správy na obce a na vyššie územné celky
______________________________________________________________________

	I.

Materiál predkladá minister práce, sociálnych vecí a rodiny SR na základe uznesení vlády SR č. 363/2001 a 1099/2001. Obsahuje návrh záznamu z rokovania vlády, predkladaciu správu, analýzu, komuniké.

		II.

Materiál neobsahuje vyhodnotenie medzirezortného pripomienkového konania. 

		III. 

Analýza nemá potrebnú hĺbku, má skôr len informatívny charakter. Zdôrazňuje najmä potrebu posilniť zastúpenie samospráv obcí v samosprávnych orgánoch Národného úradu práce, posilniť súčinnosť samospráv s Národným inšpektorátom práce a danú oblasť legislatívne upraviť. Nedáva ale konkrétnu predstavu o tom, akým spôsobom a formou by sa mali samosprávy spolupodieľať na politike trhu práce a neformuluje návrh opatrení.

V úvodnej časti sú uvedené niektoré potenciálne možnosti ovplyvňovania vývoja regionálneho trhu práce zo strany samospráv, napríklad pri realizácii strategických zámerov hospodárskeho a sociálneho rozvoja regiónov, pri zosúlaďovaní výchovno-vzdelávacieho systému s potrebami trhu práce regiónu a pri zvyšovaní flexibility trhu práce.  Ďalej sa však analýza odvoláva na pripravovaný Národný akčný  plán zamestnanosti na roky 2002 a 2003, v ktorom má byť táto problematika podrobne rozpracovaná. Podľa nášho názoru kvalitne vypracovaná analýza, uložená uznesením vlády č. 363 ešte z apríla 2001, mohla byť  minimálne dobrým  východiskom  pre akčný plán zamestnanosti.

Dokument vyvoláva skôr dojem, že reálne možnosti súčinnosti samospráv pri obmedzovaní deformácií trhu práce sú nateraz obmedzené len na realizáciu programu verejnoprospešných prác. K otázke presunu realizácie sociálnej pomoci pre občanov v hmotnej núdzi do kompetencie obcí analýza nezaujala jednoznačné stanovisko. Popri pozitívach poukázala na citlivosť problému a na nepripravenosť obcí. 

Poznamenávame, že dokument neobsahuje obligatórnu Doložku finančných, ekonomických, environmentálnych vplyvov a vplyvov na zamestnanosť.

Porada ekonomických ministrov vlády SR pri prerokúvaní návrhu dňa 14.1.2002 nemala jednotný názor. Vzhľadom na nepostačujúcu účasť riadnych členov na tomto zasadnutí PEM nemohla o návrhu hlasovať a v súlade so svojím rokovacím poriadkom neprijala žiadny záver. 
 
Záver:   Odporúčame, aby vláda prijala rozhodnutie na základe výsledkov  rozpravy na rokovaní a s prihliadnutím na pripomienky v stanovisku.

Bratislava  1. 2. 2002